ಕೊರಟಗೆರೆ ಪಟ್ಟಣ ಪಂಚಾಯಿತಿ ಖರೀದಿಸಿದ ಯಂತ್ರೋಪಕರಣ ನಿರುಪಯುಕ್ತ ಕೊರಟಗೆರೆ: ಸಾರ್ವಜನಿಕರ ಅನುಕೂಲಕ್ಕಾಗಿ ಜನರ ತೆರಿಗೆ ಹಣ ಖರ್ಚುಮಾಡಿ ತಂದ ಯಂತ್ರೋಪಕರಣಗಳು ಬಳಸದೆ ನಿರುಪಯುಕ್ತವಾಗಿವೆ. ಇದಕ್ಕೊಂದು ತಾಜಾ ಉದಾಹರಣೆ ಪಟ್ಟಣ ಪಂಚಾಯಿತಿಯಿಂದ ಖರೀದಿ ಮಾಡಿರುವ ಯಂತ್ರೋಪಕರಣಗಳು. 2012ನೇ ಸಾಲಿನಲ್ಲಿ ಕಸ ವಿಲೇವಾರಿ ಘಟಕದ ಕಸವನ್ನು ಒಂದೆಡೆಯಿಂದ ಮತ್ತೊಂದೆಡೆ ಸ್ಥಳಾಂತರಿಸಲು ಹಾಗೂ ಕೊಳೆಯ ಬಹುದಾದಂತಹ ಕಸವನ್ನು ಗುಂಡಿ ತೆಗೆದು ಮುಚ್ಚುವ ಉದ್ದೇಶದಿಂದ ಸುಮಾರು 8 ಲಕ್ಷ ವೆಚ್ಚದಲ್ಲಿ ಟ್ರಾಕ್ಟರ್ ಡೋಸರ್ ಅನ್ನು ತರಲಾಯಿತು. ಆದರೆ, ಅದು ಕೇವಲ ಮೂರ್ನಾಲ್ಕು ತಿಂಗಳು ಕೆಲಸ ಮಾಡಿತು. ಬಳಿಕ ನಿಂತಲ್ಲೇ ನಿಂತು ಈಗ ಹಾಳಾಗಿದೆ. ಡಾ.ಜಿ.ಪರಮೇಶ್ವರ ಅವರು ಕೊರಟಗೆರೆ ಕ್ಷೇತ್ರಕ್ಕೆ ಮೊದಲ ಬಾರಿ ಶಾಸಕರಾಗಿ ಆಯ್ಕೆ ಆದ ನಂತರ ಪಟ್ಟಣ ಪಂಚಾಯಿತಿ ಕಸ ನಿರ್ವಹಣೆಗಾಗಿ ಡೋಸರ್ ಹಾಗೂ ಶೌಚಾಲಯ ಗುಂಡಿಗಳಿಂದ ಪಿಟ್ ಕಸ ತೆಗೆಯುವ ಯಂತ್ರವನ್ನು ಸಕ್ಕಿಂಗ್ ಮಷಿನ್ ಶಾಸಕರ ಕ್ಷೇತ್ರಾಭಿವೃದ್ಧಿ ನಿಧಿಯಲ್ಲಿ ಖರೀದಿಸಿ ಪಟ್ಟಣ ಪಂಚಾಯಿತಿಗೆ ನೀಡಲಾಗಿತ್ತು. ಆದರೆ, ಈ ಎರಡೂ ಯಂತ್ರಗಳನ್ನು ಬಳಸದೆ ಹಾಳಾಗಿವೆ. ಲಕ್ಷಾಂತರ ಮೌಲ್ಯದ ಯಂತ್ರಗಳು ಈಗ ನಿರುಪಯುಕ್ತ ವಸ್ತುಗಳಾಗಿ ಅನಾಥವಾಗಿ ಬಿದ್ದಿವೆ. ಈಗ ಪಟ್ಟಣದ ಜನ ಶೌಚಾಲಯದ ಗುಂಡಿಗಳನ್ನು ಸ್ವಚ್ಛಗೊಳಿಸಬೇಕೆಂದರೆ ಖಾಸಗಿಯವರ ಮೊರೆ ಹೋಗಬೇಕಿದೆ. ಈ ಹಿಂದೆ ಪಟ್ಟಣ ಪಂಚಾಯಿತಿಯದೇ ಯಂತ್ರ ಇದ್ದಾಗ ಕಡಿಮೆ ಖರ್ಚಿನಲ್ಲಿ ಶೌಚಾಲಯದ ಗುಂಡಿಗಳನ್ನು ಸ್ವಚ್ಛಗೊಳಿಸಬಹುದಾಗಿತ್ತು. ಖಾಸಗಿ ವಾಹನಗಳಿಗೆ ದುಪ್ಪಟ್ಟು ಹಣ ನೀಡಿ ಶೌಚಾಲಯದ ಗುಂಡಿ ಸ್ವಚ್ಛಗೊಳಿಸಬೇಕಿದೆ ಎಂದು ದೂರುತ್ತಾರೆ ಹಿರಿಯ ನಾಗರಿಕ ಪರ್ವತಯ್ಯ.